OKRESNÁ PROKURATÚRA RUŽOMBEROK 
Dončova 8, 034 53 Ružomberok 1	

Číslo: 1 Pv 44/16/5508	Ružomberok 15.04.2016 
EEČ: 2-42-31-2016

U Z N E S E N I E

Trestná vec:	obv. XXXXX 
Trestný čin:	Prečin Podvod podľa § 221 odsek 1, odsek 2 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov 
Rozhodol: 	prokurátorka Okresnej prokuratúry Ružomberok 
Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie obvineného:  
XXXXX
dátum narodenia: XXXXX
trvalé bydlisko: XXXXX
väzba: nie
ktorý je trestne stíhaný pre trestný čin:
- Prečin Podvod podľa § 221 odsek 1, odsek 2 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov 

na tom skutkovom základe, že:
vydávajúc sa za zástupcu spol. PUBLIC IMPEX, s.r.o., so sídlom Trenčín, Hodžova 5, v poobedňajších hodinách dňa 03.12.2008 v Hubovej č. 252, okres Ružomberok,  predal  kupujúcej  XXXXX, nar. XXXXX, bytom XXXXX osobne motorové vozidlo zn. Suzuki Splash 1,2, rok výroby 2008, farby strieborná metalíza, VIN: TSMEXB32S00128402 za sumu 225.000 Sk (7.468,63 eur), kde toto vozidlo vydával za majetok spoločnosti PUBLIC IMPEX, s.r.o. pričom vozidlo v čase predaja bolo majetkom spoločnosti UniCredit Leasing Slovakia, a.s.  so sídlom Bratislava, Hurbanovo námestie č. 1, ktorá si na vozidlo uplatnila nárok, čím spôsobil XXXXX škodu vo výške 7.468,63 eur,   
lebo trestné stíhanie je neprípustné, preto že  tak ustanovuje medzinárodná zmluva.  
 
Odôvodnenie:
Trestné stíhanie vo veci prečinu podvodu podľa § 221 ods. 1, 2 Trestného zákona bolo začaté dňa 04.05.2009 uznesením vyšetrovateľa Okresného riaditeľstva PZ,  Úradu justičnej a kriminálnej polície v Ružomberku  podľa § 199 odsek 1 Trestného poriadku  pod číslom ČVS:ORP-205/JP-RK-2009.  Vyšetrovateľ PZ uznesením  číslo ČVS: ORP- 205/JP-RK-2009  zo dňa 13.08.2009   podľa § 206 ods. 1 Trestného poriadku vzniesol obvinenie XXXXX, nar. XXXXX  za prečin podvodu podľa § 221 ods. 1, 2 Trestného zákona,  pre skutok uvedený vo výrokovej časti tohto uznesenia. 

 Trestné stíhanie v predmetnej veci bolo dňa 14.08.2009 prerušené podľa        § 228 odsek 2 písm. a) Trestného poriadku  pre neprítomnosť obvineného a v súvislosti s navrhovaným odovzdaním trestného stíhania do cudziny. 

	Na základe žiadosti tunajšej prokuratúry o prevzatie trestného  stíhania  z 21.09.2009   na obvineného  občana Českej republiky XXXXX bola predmetná trestná vec s odkazom na ustanovenia článku 21 odsek 1 Európskeho dohovoru o vzájomnej pomoci v trestných veciach podpísaného 20.04.1959 v Štrasburgu a článku 6 článku odsek 1 Dohovoru o vzájomnej  pomoci v trestných veciach medzi členskými štátmi Európskej únie z 29. mája 2000  prevzatá Okresným štátnym zastupiteľstvom v Ostravě dňa 23.12.2009.

	Tunajšej prokuratúre bol dňa 04.04.2016 doručený rozsudok Okresného súdu v Ostravě číslo konania 9T 206/2014 - 2738 zo dňa 03.11.2015, ktorým bol obvinený XXXXX, rodený XXXXX, narodený XXXXX, uznaný vinným z celkovo 24 skutkov kvalifikovaných ako trestný čin sprenevery podľa § 248 ods. 1, 3 písm. c) Trestného zákona Českej republiky, trestný čin podvodu podľa § 250 ods. 1, 3 písm. b) Trestného zákona Českej republiky, prečin podvodu podľa § 209 ods. 1, 3 Trestného zákona Českej republiky, zločin podvodu podľa § 209 ods. 1, 4 písm. d) Trestného zákona Českej republiky,  prečin podvodu podľa § 209 ods. 1, 2 Trestného zákona Českej republiky. Za túto trestnú činnosť bol odsúdený na súhrnný nepodmienečný trest odňatia slobody v trvaní 4 rokov a 6 mesiacov a k úhrnnému nepodmienečnému trestu odňatia slobody v trvaní 2 rokov. Uvedeným rozsudkom, ktorý nadobudol právoplatnosť dňom 03.11.2015, bolo pod bodom 12) rozhodnuté aj o skutku, ktorý je predmetom tohto trestného stíhania.  Rozsudok Okresného súdu v Ostravě číslo konania 9T 206/2014 - 2738 tak predstavuje prekážku právoplatne rozhodnutej veci (res iudicata).

Podľa článku 35 odsek 1 písmeno b) bod i) Európskeho dohovoru o odovzdávaní trestného konania zo dňa 15.05.1972, ktorý ratifikovala Slovenská republika i Česká republika, osobu nad ktorou bol vynesený právoplatný a vykonateľný rozsudok, nemožno pre ten istý čin ani stíhať ani odsúdiť ani na nej nemožno vykonať trest v inom zmluvnom štáte, pokiaľ uložený trest bol úplne vykonaný alebo sa vykonáva. Tento dohovor sa považuje za medzinárodnú zmluvu, ktorá ustanovuje neprípustnosť trestného stíhania. V zmysle článku 3 Zmluvy o pristúpení Slovenskej republiky a ďalších štátov k Európskej únii, ktorá bola zverejnená pod č. 185/2004 Z. z., a s ním súvisiaci článok 54 Dohovoru o vykonaní Schengenskej dohody, osoba právoplatne odsúdená jednou zo zmluvných strán nesmie byť pre ten istý čin stíhaná inou zmluvnou stranou, a to za predpokladu, že v prípade odsúdenia bol trest už odpykaný alebo sa práve odpykáva alebo podľa práva štátu, v ktorom bol rozsudok vynesený, už nemôže byť vykonaný.

Podľa § 9  odsek 1 písmeno g) Trestného poriadku trestné stíhanie nemožno začať a ak už bolo začaté, nemožno v ňom pokračovať a musí byť zastavené, ak tak ustanovuje medzinárodná zmluva.  

Podľa § 215 odsek 1 písmeno d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku.
   
Vzhľadom na prezentované dôvody, keďže s odkazom na citovaný článok medzinárodnej zmluvy nemožno za daného procesného stavu pokračovať v trestnom stíhaní na území Slovenskej republiky, rozhodla som tak, ako je uvedené vo výrokovej časti tohto uznesenia.  
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. 

JUDr. Elena Makovická 
prokurátorka